Hebreërs 1, Die Boodskap (DB) | Chapter 1 | The Bible App | Bible.com
1Deur die jare heen het God nie stilgebly nie. Hy het gedurig met ons voorouers gepraat deur spesiale boodskappers te stuur en ook nog op baie ander maniere. 2Maar die tyd is nou ryp dat God sy mense weer naby aan Hom wil bring. Daarom het Hy met ons kom praat deur sy Seun, aan wie God alles gegee het. Deur hierdie Seun het God alles gemaak wat bestaan.
3Wanneer jy na die Seun kyk, sien jy eintlik vir God self en hoe wonderlik Hy is. Die Seun lyk net soos God. Hy sorg dat alles in die skepping bly soos dit behoort te wees, want Hy hoef net te praat en dan gebeur dit. Nadat Hy gesorg het dat ons skoon gewas is van ons sondes, is Hy terug na die magtige en groot God in die hemel toe.
4Daar sit Hy nou op die ereplek langs God. God het Hom belangriker as enige ander hemelse wese gemaak. Daar is nie 'n hemelse wese wat in status of posisie naby die Seun kom nie. Hy is eenvoudig baie groter as hulle.
Niemand is soos Jesus nie
5Daar is nie enige hemelse wese oor wie God ooit die dinge gesê het wat Hy oor sy Seun gesê het nie. Vir wie van hulle het Hy ooit gesê: "Jy is my Seun; Ek is jou Vader van vandag af," of: "Ek is sy Vader en Hy is my Seun"?
6God het hierdie Seun van Hom die spesiale ereposisie as die oudste Seun gegee. Dit is 'n besondere voorreg. God sê dan: "Al die hemelse wesens moet Hom dien soos hulle My dien."
7Wanneer God van die hemelse wesens praat, sê Hy wel: "God maak sy boodskappers soos die wind en sy dienaars soos weerligstrale."
8Maar van sy Seun sê Hy: "U, o God, sal vir ewig en altyd heers. Soos 'n koning sal U vir altyd goed en reg regeer. 9U hou van dinge wat reg is en wil niks te doen hê met dinge wat verkeerd is nie. God het U gevra om oor alles te heers, terwyl almal baie bly was daaroor. Nie een van die ander wat saam met U daar was, het 'n kans gestaan nie."
10God sê nog ander dinge ook oor sy Seun. Hy sê: "Here, U het alles begin. U het die aarde gemaak. Met u hande het U die hemel sy vorm gegee. 11Al hierdie dinge sal eendag vergaan en nie meer daar wees nie. Soos 'n stuk klere stukkend gaan en uiteindelik weggegooi word, so sal al dié dinge ook eendag verdwyn, maar U sal vir altyd daar wees. 12Soos klere sal U alles wat gemaak is, opvou en iets anders in die plek daarvan sit. U bly egter vir ewig en altyd dieselfde. U word nooit oud nie en sal ook nooit doodgaan nie."
13Luister 'n bietjie, het God ooit dít van die hemelse wesens gesê: "Sit hier op die spesiale ereplek langs My tot Ek al jou vyande magteloos voor jou laat lê"?